钦定古今图书集成/明伦汇编/氏族典/第111卷 > 崔谦
## 钦定古今图书集成/明伦汇编/氏族典/第111卷 > 崔谦

按《周书崔谦传》，“谦字士逊，博陵安平人也。祖辩，魏武
邑郡守。父楷，殷州刺史。谦幼聪敏，孝昌中，解褐著作
佐郎，以功授辅国将军。贺拔胜出镇荆州，以谦为行
台左丞。胜虽居方岳之任，至于安辑夷夏，纲纪众务，
皆委谦焉。谦亦尽其智能，以相匡弼。及魏孝武将备
齐神武之逼，乃诏胜引兵赴洛。军至广州，帝已西迁”，
胜还，未至州，侯景军奄至，胜败绩，遂南奔于梁。谦亦
与胜俱行。梁武帝嘉胜等志节，并许其还国，乃令谦
先还。魏文帝见谦甚悦。太祖素闻谦名，乃授征西将
军。及胜至，拜太师。以谦有毗辅功，又授太师长史。大
统三年，从太祖擒窦泰，战沙苑，并有功。迁车骑大将
军。十五年，授车骑大将军、仪同三司。魏恭帝初，转利
州刺史，吏民敬而爱之。保定二年，迁安州总管。四年，
加大将军，进爵武康郡公。天和元年，授江陵总管。三
年，迁荆州总管，风化大行。四年，卒于州。子旷嗣。谦性
至孝，与弟訦相友爱，居家严肃，动遵礼度。旷与訦子
弘度等并奉其遗训云。旷释褐中外府记室。大象末，
位至开府仪同大将军、浙州刺史。